पटना. पटना जंक्शन व महावीर मंदिर के पास सोमवार को हुए एक धमाके ने रेलवे अधिकारियों व पटना पुलिस की नींद उड़ा दी। दोपहर 1 बजे हुए इस धमाके बाद जंक्शन के पास अफरातफरी मच गई। लोग दौड़ने-भागने लगे। रेल पुलिस मौके पर पहुंच गई। पटना पुलिस के वरीय अधिकारी भी पहुंचने लगे। तत्काल फोर्स बुलाकर पूरे इलाके को घेर लिया गया।
जांच के बाद पता चला कि 12-13 साल के एक बच्चे ने कचरे के ढेर से मिले पटाखे को पार्किंग के पास फोड़ दिया था। बच्चे को रेल पुलिस थाने लेकर आई। उसने बताया कि वह मोकामा का रहने वाला है। जंक्शन के आसपास ही भीख मांगकर गुजारा करता है। रेल एसपी प्रकाश नाथ मिश्रा ने बताया कि बच्चे की शरारत थी, जिससे अफवाह फैली।
मिल चुकी हैं पांच धमकियां
पिछले छह माह में पांच बार महावीर मंदिर व पटना जंक्शन को उड़ाने की धमकी मिल चुकी है। पुलिस मुख्यालय, रेल आईजी, डायल-100 पर ये धमकियां आई थीं। हर धमकी के बाद अतिरिक्त पुलिस बल लगाकर पूरे जंक्शन को स्कैन किया गया। जंक्शन व महावीर मंदिर के अलावा होटल सिटी सेंटर को भी उड़ाने की धमकी मिली थी। हालांकि किसी भी धमकी के बाद किसी तरह की संदिग्ध वस्तु पुलिस ने बरामद नहीं की।
कब-कब मिली धमकी
01 सितंबर : पुलिस मुख्यालय में पदस्थापित एसपी (सुरक्षा) के मोबाइल पर एसएमएस के जरिए पटना जंक्शन को उड़ाने की धमकी दी गई।
23 सितंबर : पटना पुलिस के डायल-100 व कोतवाली थाने में फोन कर पटना जंक्शन व महावीर मंदिर को उड़ाने की धमकी दी गई। इसके बाद पटना को हाई अलर्ट पर रखा गया था।
28 अक्टूबर : रेल आईजी अमित कुमार के मोबाइल पर एसएमएस के जरिए धमकी दी गई कि पटना साहिब स्टेशन को विस्फोट कर उड़ा दिया जाएगा।
03 दिसंबर : गया के एसएसपी सहित रेल आईजी को एसएमएस कर गया व पटना जंक्शन को विस्फोट कर उड़ाने की धमकी दी गई। मामले में पुलिस ने एक युवती सहित दो को गिरफ्तार किया था।
एसएसपी मनु महाराज ने बताया कि धमाके की सूचना पर पुलिस ने पटना जंक्शन व महावीर मंदिर क्षेत्र को खंगाला। रेल पुलिस से सूचनाएं साझा की गई हैं। एक बच्चे ने पटाखा फोड़ा था।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva